Mundo obrero
2018-11-15 00:00 - 23:59 (Europe/Madrid) | Teatre de Salt
Una comèdia musical sobre la història del moviment obrer a Espanya dirigida i protagonitzada per Alberto San Juan
Una comèdia musical per narrar l’apogeu i la decadència del moviment obrer a Espanya, tots els canvis viscuts i soferts des dels anys vint del segle passat fins al triomf a les urnes del partit socialista. Segons Alberto San Juan, els millors anys de la història d’una lluita. L’epicentre és el Café Tranquilidad del Paral·lel de Barcelona, punt de reunió d’anarquistes, espies i assassins a sou. Cada setmana es rifava una pistola Star, arma preferida de la gent de la CNT. Amb música de Santiago Auserón, aquest cafè es transformarà en diversos escenaris de la nostra història recent. Es cantaran discursos i les rialles seran bales que donen vida.

Alba (o el jardí de les delícies)
2018-11-16 00:00 - 23:59 | El Canal
Lluís Marco i Montse Guallar protagonitzen una història de robots que ofereixen companyia escrita per Marc Artigau, guanyadora del Premi Quim Masó 2017
Aquesta és la història d’una professora universitària jubilada que ha decidit comprar-se un sistema d’intel·ligència artificial. El premi Quim Masó 2017 és un thriller de ciència-ficció, una història de robots que ofereixen companyia a les solituds humanes, escrita per l’escriptor i dramaturg Marc Artigau i protagonitzada per dos grans de l’escena catalana: Lluís Marco i Montse Guallar. Una obra que planteja qüestions cada cop més presents: la realitat virtual ens aïlla de la realitat física? Les relacions són alguna cosa que neix, creix i madura en el nostre cap? Els processos d’enamorament s’activen en l’absència de l’objecte o la persona estimada?

II Premi de Cine i Escena
2018-11-17 | Cinema Truffaut
La gala del Premi Cine i Escena del JamesonNotodofilmfest i Temporada Alta, que dóna suport als joves creadors
JamesonNotodofilmfest és un festival internacional de cinema que des del 2001 dóna suport als joves creadors, que presenten projectes que exploren la relació entre arts escèniques i cinema. A la gala s’atorgarà el premi Cine i Escena. També es projectaran els cinc curts seleccionats pel jurat i que opten al guardó:

Banqueta o Taburete (Sergio Milán)
Dancing with Film (Carlos Rodríguez Cid)
La justicia por la mano (Sara Casanovas)
Las pelis de mi vida (The Manrique Brothers)
Retazos (Ana Puentes)

Restos de cosas
2018-11-17 | Cinema Truffaut
Una oportunitat per descobrir l’univers i particular llenguatge del creador Xavier Bobés, dins el projecte The One Project
Ja fa uns anys Temporada Alta i Nanouk Films es van unir per crear The One Project, proposta que fusiona el cinema amb les arts escèniques. Una idea innovadora. El festival escull un artista i li planteja un repte: haurà de rodar un curtmetratge. La peça, codirigida pel realitzador Salvador Sunyer Vidal, és una síntesi del creador i el seu món. Enguany, l’encarregat de fer cinema serà Xavier Bobés i el seu particular llenguatge escènic basat en la manipulació d’objectes. La peça, Restos de cosas, reivindica la poètica de l’objecte.

Immortal (Sant Feliu de Guíxols)
2018-11-17 00:00 - 23:59
Una comèdia de ciència ficció de Marc Angelet i Alejo Levis, protagonitzada per Bruno Oro
Estàs preparat per ser etern? Què faries si tinguessis tot el temps del món? Immortal és una hilarant comèdia futurista, escrita per Marc Angelet i Alejo Levis, on el popular actor Bruno Oro ens farà riure pels descosits desdoblant-se en multitud de personatges que gaudiran de la immortalitat, la patiran o, fins i tot, s’hi enfrontaran. Perquè potser ser etern no és tan bo com ens pensem. Què faries si haguessis d’aguantar el teu sogre fins a la fi dels temps? I si el teu fill fa més de dos segles que no marxa de casa? I el més important: ara què farà la Mort, de què treballarà? El primer solo teatral de Bruno Oro.

Epodermis
2018-11-17 00:00 - 23:59 | Sala La Planeta
Carol López escriu i dirigeix un espectacle sobre l’abús de poder on tothom se sentirà identificat. Víctima o botxí?
El tema de l’obra s’articula a partir d’un article de premsa en què es parlava de l’abús de poder. Les relacions de poder es donen en tots els àmbits de la societat: el polític, l’educatiu, l’eclesiàstic, el familiar… L’ésser humà s’aferra a la seva petita o gran àrea de poder i des d’aquí, massa sovint, se sent superior a l’altre. Aquest espectacle de Carol López analitza aquesta vella necessitat humana de menysprear i abusar. Els dos intèrprets ens mostraran diverses escenes d’opressors i oprimits, però vigileu, perquè massa sovint es pot ser víctima i botxí alhora.

Requiem pour L.
2018-11-17 00:00 - 23:59 | Teatre Municipal de Girona, Plaça del Vi, 1, Girona, Espanya
Un extraordinari espectacle de dansa i música dirigit per Alain Platel a partir del Rèquiem de Mozart
Fabrizio Cassol i Alain Platel són alquimistes, creadors de nous universos musicals en un gresol de tradicions antagòniques. Encara recordem l’impacte de Coup Fatal: músics congolesos absorbits pel barroc europeu. Amb el mateix esperit transcultural reconstrueixen l’inacabat Rèquiem de Mozart sota l’eclèctica influència del jazz, l’òpera i la música africana. Catorze instrumentistes i cantants d’arreu del món, reunits per a una celebració, musical, física i visual, de la fusió i el mestissatge cultural. Una missa fúnebre per a un món cada vegada més gran i amb les distàncies cada vegada més curtes.

Rhumans
2018-11-17 00:00 - 23:59 | Teatre de Salt
Després de l’èxit de Rhum i Rhumia, arriba la tercera part d’aquest gran i divertidíssim homenatge a la figura del clown.
Rhum, Rhümia, Rhumans. Un joc de paraules per a tres grans espectacles de pallassos i amb pallassos. Tot va començar fa cinc anys com un homenatge a l’august Enrico Jacinto Sprocani “Rhum” (1904-1953). Un projecte de Joan Montanyés “Monti”. Monti se’n va anar a buscar Rhum per no tornar. La seva troupe primer el va plorar i més tard va continuar amb la seva idea per tenir-lo sempre en el record. Rhum va ser un èxit (Premi Zirkolika 2014), Rhümia ha estat un èxit (Gran Premi BBVA Zirkolika 2016) i Rhumans és un èxit. La merescuda recompensa per fer pallassades amb enginy, gamberrisme, anarquia, tendresa i emoció.

Viatge al centre de la terra
2018-11-18 00:00 - 23:59 | Teatre Municipal de Girona, Plaça del Vi, 1, Girona, Espanya
La mítica companyia Roseland Musical adapta el clàssic de Jules Verne i el converteix en una fantasia a l’estil Georges Méliès
L’Eva i l’Ava decideixen seguir els passos d’un avantpassat seu i se’n van a Islàndia, on trobaran en Hans, el guia que les conduirà en un viatge cap al centre del planeta. El seu avantpassat també era un personatge, d’un llibre d’aventures de Jules Verne: Viatge al centre de la Terra. El nou espectacle de Roseland Musical —30 anys imaginant mons fantàstics gràcies a la màgia audiovisual de Franc Aleu— és una versió lliure del clàssic de Verne. Una aventura ballada (dansa clàssica, contemporània i break dance) en una fantasia immersiva que tant evoca un conte de ciència-ficció i els seus hologrames flotants com la innocència pionera d’una pel·lícula de Méliès. Un descens al cor de la Terra per descobrir amb els ballarins éssers i paisatges increïbles.

El bramido de Düsseldorf
2018-11-18 00:00 - 23:59 | El Canal
Després de La ira de Narciso, Sergio Blanco torna al festival amb un relat sobre els límits de l’art i la representació de la sexualitat
El bramido de Düsseldorf és un relat sobre l’agonia i la mort del pare d’un autor teatral en una clínica de Düsseldorf. En paral·lel al decés del pare, s’entrecreuen les diverses possibilitats per les quals el dramaturg es troba a la ciutat alemanya. Amb una posada en escena impactant, el text reflexiona sobre els límits de l’art, la recerca de Déu i la representació de la sexualitat. El dramaturg francouruguaià Sergio Blanco torna a Temporada Alta amb un altre espectacle d’autoficció que, segons els crítics de l’Uruguai, el consagra com el millor autor del país.

Entre dos aguas
2018-11-20 00:00 - 23:59 | Cinema Truffaut
Preestrena del film guanyador de la Conxa d’Or de Sant Sebastià 2018
Dotze anys després de La leyenda del tiempo, la primera pel·lícula d’Isaki Lacuesta, ens retrobem amb els dos germans gitanos: Isra i Cheíto. Isra ha estat tancat a la presó per narcotràfic i Cheíto s’ha enrolat a la Marina. Ara, Isra té 26 anys i torna a l’illa de San Fernando per intentar recuperar la seva dona i les seves tres filles. Allà també es retrobarà amb el seu germà, una trobada que renovarà el record de la mort violenta del seu pare, quan eren petits. La necessitat de redempció i de reconciliar-se amb ells mateixos els tornarà a unir.

Llibràlegs IV (Biblioteca Salvador Allende)
2018-11-21 00:00 - 23:59 | Biblioteca Salvador Allende
Una experiència teatral a les biblioteques i en clau femenina amb textos de Marta Buchaca, Clàudia Cedó, Daniela Feixas i Carla Torres
Tornen els Llibràlegs, en una nova edició, que ja serà la quarta. Es manté l’esperit del projecte inicial: proposta de teatre íntim en format alternatiu, on s’enllacen quatre històries breus entre dues actrius que interpreten vuit personatges diferents. La trobada és en una biblioteca, on el poder dels llibres i les emocions vinculades a la paraula són els principals protagonistes. Aquesta nova edició és cent per cent femenina, amb quatre autores imprescindibles del panorama català: Marta Buchaca, Clàudia Cedó, Daniela Feixas i Carla Torres. Dirigida per l’artista pluridisciplinària Leo Castro i interpretada per les actrius Cristina Cervià i Meritxell Yanes.

Là
2018-11-23 00:00 - 23:59 | Teatre de Salt
Un espectacle que situa a Barò d’Evel com una de les millors companyies de circ contemporani de l’escena teatral actual
Poesia i moviment. Dos humans, un micròfon, dos colors i un ocell. Són els ingredients de Là, la primera part del díptic escènic Là, sur la falaise creat per Baro d’evel, una de les grans companyies de circ contemporani del panorama actual i creadors d’una petita meravella anomenada Bèsties (TA15). Un espectacle que explora les oposicions (entre el negre i el blanc, entre l’equilibri i el desequilibri) i les moltes cares del treball amb animals. A Là intenten trobar els límits de la veu humana, del ritme i de la llum, en un escenari d’una claror immaculada que, a poc a poc, s’anirà transformant.

Here
2018-11-23 00:00 - 23:59 | El Canal
Una trobada ballada entre Lali Ayguadé, el ballarí Guilhem Chatir i la soprano Astrid Stockman amb música de Joana Gomila
Here neix de l’experimentació i l’exploració. El punt de partida és una col·laboració entre la ballarina i coreògrafa Lali Ayguadé —ballarina d’Akram Khan i Hofesh Shechter— i el francomarroquí Guilhem Chatir, un dels ballarins de Wim Vandekeybus. Una trobada que s’emmarca dins el programa Pyrenart per incentivar les relacions escèniques als dos costats dels Pirineus, i a la qual es van acabar sumant la dramaturga i escenògrafa Aïda Gabriëls, la soprano Astrid Stockman i la compositora mallorquina Joana Gomila. Per créixer, interactuar i escapar per apropar-nos a la veritat a través de la dansa, física i vibrant. Som conscients del que érem abans? Sabem d’on venim?

Rebota rebota y en tu cara explota
2018-11-23 00:00 - 23:59
Un espectacle contundent i necessari sobre la violència masclista creat per Agnés Mateus i Quim Tarrida
Amb Hostiando a M es van unir els universos creatius d’Agnés Mateus i Quim Tarrida. Ella, performer entrenada en la singularitat teatral de Roger Bernat, Juan Navarro, Rodrigo García i Simona Levi. Ell, artista multidisciplinari vinculat al còmic, l’art conceptual i la música. Rebota, rebota y en tu cara explota és la confirmació del seu projecte. Un espectacle necessari que mira de cara el flagell social de la violència contra les dones. Un manifest escènic rotund, que utilitza la poesia, la ironia i la denúncia directa per enfrontar el públic amb realitats incòmodes, algunes dolorosament evidents i altres vergonyosament integrades a la normalitat.

Llull. Òpera en un pròleg i dos actes
2018-11-23 00:00 - 2018-11-24 23:30 | Auditori de Girona
Una òpera escrita per Jaume Cabré i musicada per Francesc Cassú
Francesc Cassú, director de La Principal de la Bisbal i de la Simfònica de Cobla i Corda de Catalunya, l’escriptor Jaume Cabré, autor de Jo confesso, i el director d’escena Xavier Albertí s’han aliat per crear Llull, una òpera en un pròleg i dos actes que gira al voltant d’una de les figures cabdals de la literatura catalana: Ramon Llull. L’òpera, interpretada per la Simfònica de Cobla i Corda de Catalunya i la Polifònica de Puig-reig, explica les aventures i desventures del filòsof mallorquí en el seu viatge a Jerusalem, on l’intentaran matar, el tancaran a la presó i, fins i tot, es retrobarà amb la seva filla.

Immortal (Bescanó)
2018-11-24 00:00 - 23:59

La Nit dels Sopa II
2018-11-24 00:00 - 23:59 | La Mirona
Sopa de Cabra celebra el 30è aniversari de “la Maqueta”
L’aventura iniciada l’any passat per Sopa de Cabra de convocar una nit especial per reforçar els vincles amb els seus fans té en aquesta edició del festival el fil del conductor del 30è aniversari de la ja mítica «maqueta», aquella primera casset amb dotze cançons gravada en un estudi pirata. En aquell enregistrament fundacional ja es trobaven alguns dels futurs clàssics de la banda, des de L’Empordà fins a El boig de la ciutat. Aquella famosa maqueta, amb el dibuix de la cabra amb ulleres fosques, contenia l’ADN de Sopa de Cabra. Aquest concert és un retrobament amb els seus orígens, amb els himnes d’una joventut eterna que no morirà mai.

Niño de Elche
2018-11-24 00:00 - 23:59 | El Canal
L’últim disc d’un dels cantaores més revolucionaris i transgressors de l’escena actual
Revolucionari, conceptual, subversiu, anàrquic, experimental, dissident, transgressor. Tots aquests epítets conflueixen en un cantaor que abans que res és i es considera un artista lliure i molt flamenc. La llibertat de què fa gala Niño de Elche des que va publicar Voces del Extremo. Ara arriba amb Antología del cante flamenco heterodoxo, la seva última obra discogràfica. Un trencaclosques dels diferents “palos flamencos” que reinventa per crear un nou imaginari en el qual conviuen totes les eclèctiques influències musicals que
alimenten el seu discurs artístic. Un espectacle i un disc per demostrar que l’ortodòxia és una ficció.

Génesis 6, 6-7
2018-11-24 00:00 - 23:59 | Teatre Municipal de Girona, Plaça del Vi, 1, Girona, Espanya
La inclassificable Angélica Liddell torna al Festival amb un muntatge que barreja el mite de Medea amb l’Antic Testament
El de Génesis 6, 6-7 és un món esgotat de suportar la seva pròpia misèria. Un món que ja no pot seguir esperant i només vol desaparèixer, que busca la destrucció per arribar al més sagrat. Després de més de quatre anys sense trepitjar terres catalanes, Angélica Liddell —un dels referents reconeguts de l’avantguarda teatral europea, amb un lligam dolorosament íntim entre escena i experiència personal— torna a Temporada Alta amb un espectacle que barreja el teatre amb la poesia, que entrecreua la fúria del mite de Medea amb l’Antic Testament. Liddell ens tornarà a deixar sense paraules.

Impulso
2018-11-24 00:00 - 23:59 | Cinema Truffaut
Una immersió a l’univers creatiu de Rocío Molina, una de coreògrafes i bailaoras més importants del flamenc contemporani
Rocío Molina (Premi Nacional de Dansa 2010) és un dels grans noms del flamenc i la dansa contemporània. Una bailaora inquieta i una coreògrafa iconoclasta que, en els darrers anys, s’ha llançat a la conquesta d’espais i situacions improbables: un parc, la riba del riu o del mar, una plaça, tot buscant i improvisant nous camins i creacions. Impulso, el documental d’Emilio Belmonte, ens descobreix l’univers de Rocío Molina i la segueix durant el procés de creació de l’espectacle Caída del cielo (TA16) al Chaillot Théâtre Nacional de París. Un dels grans reptes de la carrera de la bailaora.

MACHO MAN
2018-11-25 00:00 - 23:59
Una instal·lació de teatre documental sobre les diverses cares de la violència masclista, creada per Àlex Rigola
Un espectacle-instal·lació sobre violència masclista. Un viatge escènic que convida els espectadors a desplaçar-se per diferents espais, guiats per una dona que ha sofert violència de gènere. Els deu espais tenen un mecanisme d’interacció per ensenyar diverses cares de la violència masclista: en l’àmbit de la parella, familiar, laboral, social i judicial. Qui són les víctimes? Com reaccionen els poders davant la situació? Preguntes que planteja Àlex Rigola en una proposta que remourà.

Liov
2018-11-25 00:00 - 23:59 | Casino de Girona
Diego Sinniger i Kiko López s’uneixen per crear un espectacle a mig camí entre la dansa urbana i la contemporània
Liov és una peça híbrida entre la dansa contemporània i el hip-hop. Un duo, interpretat per Diego Sinniger i Kiko López, que parla sobre la repressió de les emocions, sobre totes les formes d’agressió, intel·lectual, emocional i física. Una coreografia de contacte que ens confronta amb les diferents formes de violació de la llibertat individual i de la identitat de les persones, amb actes imperceptiblement violents. Invisibles de tan quotidians que són. Un entorn agressiu i agressor que s’expressa a través dels cossos de dos ballarins que en si mateixos representen dues cultures de la dansa, urbana i contemporània. Units creen una nova mirada sobre el ball.

The Generosity of Dorcas
2018-11-25 00:00 - 23:59 | Teatre de Salt
El nou solo del aplaudit Jan Fabre, el creador de la performance de 24 hores Mount Olympus
El cos en èxtasi. Física i mental. D’això tracta el nou solo de Jan Fabre, un dels creadors més venerats i multifacètics d’Europa. Un solo interpretat per Matteo Sedda, un dels protagonistes de la transgressora Mount Olympus. To Glorify the Cult of Tragedy, una performance de 24 hores. Repetint diversos moviments de la música del compositor Dag Taeldeman — mític col·laborador de Fabre—, el ballarí arriba a un estat de trànsit, d’èxtasi físic i mental, i, com Dorcas (la primera deixeble femenina de Jesús i el primer apòstol que ressuscita), es transforma en un ésser superior. Un solo emocionat i excitant.

Uncanny Valley
2018-11-25 00:00 - 23:59 | Sala La Planeta
La mítica companyia Rimini Protokoll creen un espectacle protagonitzat per un robot d’aspecte humà
Un robot amb la veu i el cos de l’escriptor Thomas Melle. Aquest serà el protagonista d’Uncanny Valley, un espectacle del prestigiós col·lectiu alemany Rimini Protokoll —que arriba per primera vegada a Temporada Alta— que vol reflexionar sobre la relació entre homes i màquines. Què passa quan es fa una còpia d’una persona? Les còpies i els originals competeixen o s’ajuden entre si? El títol d’Uncanny Valley prové, de fet, d’una hipòtesi en el camp de la robòtica que afirma que, quan les rèpliques robòtiques s’acosten massa a l’ésser humà, causen rebuig i desconfiança.

Comandante Arian
2018-11-27 00:00 - 23:59 | Cinema Truffaut
La nova pel·lícula de la guanyadora del Gaudí i el Premi Ciutat de Barcelona, Alba Sotorra
Després de guanyar el Gaudí i el premi Ciutat de Barcelona per Game over, Alba Sotorra s’apropa a la realitat de les milicianes sirianes i la seva revolució feminista. Aryan i Boharin són dues dones sirianes de 30 anys i que fa quinze que viuen immerses en una guerra que sembla no tenir fi. Són les comandants de l’exèrcit que més èxits ha aconseguit en la lluita contra l’Estat Islàmic (ISIS) al nord de Síria: les Unitats de Defensa de la Dona. El documental explora íntimament les motivacions rere la seva lluita desesperada.

Llibràlegs IV (Biblioteca Ernest Lluch)
2018-11-28 00:00 - 23:59 | Biblioteca Ernest Lluch

Sílvia Pérez Cruz & Marco Mezquida
2018-11-29 00:00 - 23:59 | Teatre Municipal de Girona, Plaça del Vi, 1, Girona, Espanya
La unió entre el talent i la veu de Sílvia Pérez Cruz i el pianista Marco Mezquida. Dues maneres d’entendre la música
L’admiració mútua de Sílvia Pérez Cruz i Marco Mezquida ha estat l’embrió i el punt de partida d’aquest projecte. Ell aporta el seu bagatge musical i la seva gran capacitat d’adaptació i improvisació al piano, demostrada en la seva col·laboració amb Sol Picó. Ella regala veritat en totes les músiques que toca, més enllà dels gèneres, ja sigui jazz, fado, flamenc, pop o folklore sud-americà. Una artista valenta, sensible i trencadora. D’aquesta unió de talents neix un espectacle que fusiona dues maneres de veure i viure la música. Un projecte artístic en comú tot just iniciat que segurament tindrà un llarg recorregut.

AMNÈ(I)S(T)IA: Say Sorry
2018-11-30 00:00 - 23:59 | Teatre de Salt
Els graduats de l’IT Teatre i el belga Chokri Ben Chikha creen un espectacle que fusiona dansa, teatre i Youtube
Aquest espectacle que fusiona teatre i dansa amb la televisió i el canal Youtube és especial. No tan sols perquè està inspirat pel director belga Chokri Ben Chikha. També ho és perquè és l’espectacle que surt del projecte IT Teatre. Una plataforma perquè els graduats de l’Escola Superior d’Art Dramàtic de l’Institut del Teatre participin en un muntatge professional vinculat a les formes teatrals contemporànies. Amb Ben Chikha s’ha treballat sobre la idea del silenci com a eina còmplice de la injustícia. El silenci per no parlar del passat més incòmode i dels vergonyants problemes del present, sobretot de la nostra incapacitat per entendre i acollir el nostre entorn més immediat.

XEBI SF
2018-11-30 00:00 - 23:59 | Sala La Planeta
El tercer disc en solitari del cantant i guitarrista gironí Xebi Salvatella
XEBI SF és el projecte en solitari del cantant i guitarrista gironí Xebi Salvatella (Sàvats). Quatre anys després del seu reeixit debut amb Duermevela, i un cop acabada l’extensa gira de Tibidabo, un disc qualificat per la crítica especialitzada com una «muntanya russa de sensacions i emocions», XEBI SF arriba al Temporada Alta per presentar-nos, en primícia, el seu tercer àlbum: De los delfines solo nos cuentan maravillas. Un treball arriscat i addictiu d’un músic ja consolidat, que arrisca i s’allunya de la norma i barreja pop i folk, concebut amb l’única premissa de no marcar-se límits en el procés de creació.
